J. Brocka, poslanec: (2006-10-17):
Chcem povedať, že tento návrh zákona poslanci za Kresťanskodemokratické hnutie nepodporia. Aj keď to nie je pravidlo, páni poslanci, ak ste sledovali priebeh dnešného hlasovania, tak vidno, že za viacero vládnych návrhov opoziční poslanci hlasovali. Ale tento návrh zákona má toľko zmien do súčasného systému daní, daňového systému, pre ktoré nebudeme môcť tento vládny návrh zákona podporiť. Ak dovolíte, bol by som aj konkrétnejší. Nesúhlasíme so zvyšovaním daní. V dôvodovej správe k tomuto návrhu zákona sa píše, že vláda chce zvýšiť mieru solidarity. Ale návrhmi, ktoré sú v tomto zákone, robí skôr opak. Zvyšovanie daní bude demotivovať tých, ktorí dnes štátu dane platia. Len opakujem názory aj podnikateľskej sféry, že to je trest za úspech, za snahu a že to bude pôsobiť demotivujúco, zavádzaním špeciálneho režimu komplikujeme daňový systém. Nesúhlasíme s tým, aby sa zhoršovalo podnikateľské prostredie napr. pre drobných a malých podnikateľov cez úpravu paušálnych výdavkov, cez ich znižovanie. Jednoducho bude to znamenať zvyšovanie daní, bude to znamenať snahu obchádzať náš daňový systém a v konečnom dôsledku to bude znamenať menší výnos pre štátny rozpočet. Rovnako nesúhlasíme s opatreniami, ktoré navrhuje vláda vo vzťahu k mimovládnemu sektoru. Chce zrušiť nezdaňovanie príjmov pre mimovládny sektor, ktoré plynú z činnosti týchto neziskových organizácií. Tento návrh bude nielenže demotivovať neziskové organizácie, ale v konečnom dôsledku povedie k zvyšovaniu výdavkov štátneho rozpočtu na verejnoprospešné činnosti, ktoré dnes tieto mimovládne organizácie vykonávajú. A prijatím tohto zákona mnohé z nich zaniknú.  S nimi zaniknú aj činnosti, na ktoré si občania zvykli, ktoré právom od verejných orgánov alebo spoločnosti očakávajú. A v konečnom dôsledku ich bude musieť robiť štát. A štát ich obyčajne robí drahšie. Tento návrh je, samozrejme, lepší, ako bol ten pôvodný, ktorý bol v medzirezortnom pripomienkovom konaní. A tu by som možno pochválil predkladateľa, pán predseda, lebo mohlo to byť aj horšie, naozaj, keby ste splnili všetko, na čo ste sa podujali ešte pred pár týždňami, tento návrh už všetky tie vaše zámery neobsahuje. Musím konštatovať, že Konfederácia odborových zväzov je vám asi bližšia ako živnostníci, ale to iba na okraj. Nesúhlasíme tiež s tým, že chcete rušiť daňovú asignáciu, možnosť vašu ako fyzických osôb, ale aj právnických osôb rozhodnúť o časti svojej dane. (Reakcia z pléna.) Pán kolega, áno, obmedzujete i fyzické osoby. Keď navrhujete, že minimálna suma, ktorú môže fyzická osoba určiť pre mimovládny sektor, je 250 korún, tak, inými slovami, bránite tisícom, možno stotisícom ľudí, aby sa zapojili do tohto existujúceho systému solidarity, 250 korún ako 2 % z dane, to je u bezdetného zamestnaného človeka možno okolo 14 000 korún mesačne hrubý príjem. Tí zamestnaní, ktorí majú deti, tak aj s príjmom 20 000 až 25 000 korún nebudú môcť sa do tohto systému zapojiť, lebo o tých, ktorí chcú prispieť aj 200 korunami nieže nemáme záujem, ale vy im to zakážete. A možno aj dnes ste na ulici stretli ľudí, ktorí vám ponúkajú bielu pastelku. Ak prispejete dvadsaťkorunáčkou, tak to môže výrazne pomôcť tým, ktorí sa venujú mnohým verejnoprospešným činnostiam. Tu to hovorím aj preto pred pánom ministrom, že daňová asignácia môže z jedného pohľadu sa vám zdať, že to je istá nadstavba alebo luxus. Lenže my sme prijatím zákona o daniach z príjmov zrušili možnosť dať si do nákladov dary pre podnikateľské právnické osoby. A práve možnosť asignácie bola náhradou za tú inú možnosť. To znamená, my ak zrušíme možnosť právnických osôb časť dane odviesť tomuto mimovládnemu sektoru, tak vlastne priškrtíme, niekomu  úplne zastavíme jediné zdroje príjmu, ktoré tento sektor má. Samozrejme, obmedzujeme aj ich možnosti uchádzať sa o iné zdroje práve preto, že nebudú mať ani tie elementárne prostriedky na svoju činnosť. V dôvodovej správe hovoríte o tom, že to má smerovať k solidarite. Podľa môjho názoru toto je, naopak, krok proti solidarite, lebo ju istým spôsobom nielen obmedzujete, ale aj likvidujete. Ja som si pozrel, veď ste to čítali všetci, aj doložku finančných, ekonomických, environmentálnych vplyvov z prijatia tohto zákona, kde je uvedené, koľko z prijatia tých opatrení štátny rozpočet dostane. Musím povedať, že môže to byť aj úplne inak, ako ste si to napočítali na ministerstve financií, pán minister. Neziskový sektor keď prestane vykonávať isté činnosti a prejde táto povinnosť na štát, tak to znamená vyššie výdavky štátu. Spomínam si na prípad, keď teraz použijem omyl bývalej vlády. Minister financií potreboval viac peňazí do rozpočtu a v priebehu roka navrhol vyššiu daň z alkoholu. Dnes výsledok je ten, že výnosy z daní z alkoholu nerástli, ako predpokladalo ministerstvo financií, ale na Slovensku narástli čierne pálenice. Z kvalifikovaného odhadu tých, ktorí sa tomu venujú, vyplýva, že na Slovensku je 30 000 nelegálnych páleníc. Čiže alkohol sa pije ďalej, ale štát z toho má oveľa, oveľa menší osoh. Čiže zvyšovanie daní len do istej miery znamená aj zvyšovanie príjmov. Tu, keď mám tú doložku vplyvov na rozpočet, resp. na rôzne oblasti ako zamestnanosť a podnikateľské prostredie, priam ma zaráža, že z tej úpravy paušálnych výdavkov pre živnostníkov zo 60 na 40 % sa každoročne dostane do štátneho rozpočtu v rokoch 2007 a 2008 suma 13 mil. a v roku 2009 dokonca 14 mil. korún. No, prosím vás, veď vám to nemôže stáť za ten výnos. Ale uvedomujem si, že živnostníci asi nebudú tá preferovaná skupina pre túto vládnu koalíciu. Samozrejme, je tu aj poznámka alebo jedna veta o odhade dopadov na podnikateľské prostredie, a lakonická veta, že návrh zákona nemá negatívny vplyv na podnikateľské prostredie. Tu som si nenapísal žiadne poznámky, tu som si nakreslil Smila. Naozaj, prosím vás, my chceme presvedčiť podnikateľský sektor, to znamená tých živnostníkov, týmto, čo sa tu navrhuje, zvyšovaním daní, a to som preskočil jednu pasáž, v ktorej cez odpočítateľné položky idete zdaňovať práve tých, ktorí sú úspešní, a to nie sú milionári, to sú možno mladí ľudia, ktorí majú rodiny na východe, ale ich manželia alebo otcovia pracujú tu v Bratislave, ktorí pracujú za platy vo výške 50 000, možno 70 000, ale ich rodiny sa istým spôsobom výrazne obmedzujú, a jednoducho za to, že oni sa oveľa viac ako iní snažia,  idete im zvyšovať daňové bremeno. Mohol by som asi pokračovať ďalej. Ale keď som zaregistroval, koľko ľudí je prihlásených    do rozpravy, predpokladám, že budú aj oni v tomto duchu vystupovať. Jedna poznámka ešte na záver. A to je ten útok na mimovládny sektor. Áno, ja súhlasím s vami, že niektoré veci v systémoch, ktoré tu existujú, sú nie úplne dokonalé, že financovanie niektorých vecí nie je transparentné. Ale to je dôvod, aby sme to zmenili, aby sme to stransparentnili, aby sme chyby, na ktoré sme prišli alebo ktoré sme robili, odstránili, ale nie dôvod aby sme zrušili systém. Systém podpory mimovládneho sektora cez daňovú asignáciu je veľmi užitočný. A život, prax ukázala, veď vám píšu iste listy z tých mimovládnych organizácií, aké to je dôležité, aké je to užitočné aj pre ich klientov. A ak chceme urobiť niečo pre vylepšenie, tak ja súhlasím, zaveďme strop, aby sa nestalo, že nemenovaná firma odvedie 100 mil. do svojej firemnej nadácie. Ak zavedieme strop 3 mil. – 5 mil. korún, no tak jednoducho nebude hroziť, že tí mocní a silní budú túto formu a tento systém zneužívať na iný účel, než na aký bolo toto v zákone vytvorené. Môžeme rovnako zaviesť pre daňové úrady povinnosť zverejňovať zoznamy údajov o poskytovateľoch daňovej asignácie aj jej prijímateľoch. Môžeme rovnako zaviesť povinnosť zverejňovať informácie mimovládnych organizácií o použití získaných prostriedkov. A dokonca, môj kolega Lipšic tu už povedal, je z nášho poslaneckého klubu, že by sa prihováral za to, aby sme v tomto systéme zaviedli princíp jedenkrát a dosť. To znamená, ak niektorá mimovládna organizácia zneužije systém, nesplní si predchádzajúce povinnosti, tak v budúcom roku nebude môcť čerpať tieto prostriedky. Ja si myslím, že sa to dá takto, ale tak, ako to navrhuje ministerstvo, to nie je najlepšie. Čiže, pán predseda, v tejto chvíli vás sklamem, poslanecký klub KDH nepodporí tento vládny návrh zákona.